CELEX: 62014CN0221
Language: hu
Date: 2014-05-07 00:00:00
Title: C-221/14. P. sz. ügy: Az Elsőfokú Bíróság (hetedik tanács) T-490/13. sz., GJ kontra Bíróság ügyben 2014. február 27-én hozott végzése ellen H által 2014. május 7-én benyújtott fellebbezés

21.7.2014   
            
            
               HU
            
            
               Az Európai Unió Hivatalos Lapja
            
            
               C 235/7
            
         Az Elsőfokú Bíróság (hetedik tanács) T-490/13. sz., GJ kontra Bíróság ügyben 2014. február 27-én hozott végzése ellen H által 2014. május 7-én benyújtott fellebbezés
   (C-221/14. P. sz. ügy)
   2014/C 235/10
   Az eljárás nyelve: francia
   
      Felek
   
   
      Fellebbező: H (képviselő: S. Sagias Δικηγόρος)
   
      A másik fél az eljárásban: az Európai Unió Bírósága
   
      A fellebbező kérelmei
   
   
               —
            
            
               A Bíróság helyezze hatályon kívül a megtámadott végzést;
            
         
               —
            
            
               a Bíróság utalja vissza az ügyet az Elsőfokú Bíróság elé, és így az ügyet első fokon e bíróság tárgyalja, vagy másodlagosan teljes egészében adjon helyt az első fokon benyújtott kereseti kérelmeknek;
            
         
               —
            
            
               a Bíróság az ellenérdekű felet kötelezze mind az első fokú eljárás, mind a jelen eljárás költségeinek a viselésére.
            
         
      Jogalapok és fontosabb érvek
   
   Fellebbezésének alátámasztására a fellebbező az Elsőfokú Bíróság 2014. február 27-én hozott végzésével szemben három jogalapra támaszkodik.
   Első jogalapja keretében a fellebbező mindenekelőtt úgy véli, hogy az Elsőfokú Bíróság tévesen értelmezte az EUMSZ 263. cikket, a személyzeti szabályzat (1) 90. és 91. cikkét, valamint az Európai Közösségek tisztviselői betegbiztosítására irányadó közös szabályzat 2. és 35. cikkét. Egyrészt a fellebbező úgy véli, hogy a megtámadott végzésben tévesen alkalmazták a jogot annyiban, amennyiben az Elsőfokú Bíróság megállapította, hogy a Bíróság korábbi tagjainak az őket sértő, a közös betegbiztosítási rendszer területére vonatkozó aktusokkal szembeni keresetei kizárólag az EUMSZ 263. cikk hatálya alá tartoznak, és az e rendelkezésben előírt két hónapos határidőn belül kell megindítani őket. Másrészt az Elsőfokú Bíróság tévesen alkalmazta a jogot annak megállapításával, hogy a személyzeti szabályzat 90. cikkének (2) bekezdése nem alkalmazandó a Bíróság tagjaira és korábbi tagjaira.
   Második jogalapja keretében a fellebbező ezt követően megállapítja, hogy az Elsőfokú Bíróság tévesen alkalmazta a jogot azáltal, hogy megtagadta a menthető tévedésre vonatkozó ítélkezési gyakorlat alkalmazását.
   Harmadik jogalapja keretében a fellebbező végül úgy véli, hogy az Elsőfokú Bíróság az eljárási szabályzata 111. cikkének alkalmazásával tévesen alkalmazta a jogot, és eljárási szabálytalanságot követett el. A fellebbező ugyanis vitatja azt a tényt, hogy az Elsőfokú Bírósághoz benyújtott keresetet „nyilvánvalóan” elfogadhatatlannak nyilvánították, ami megakadályozta e bíróságot abban, hogy a megállapított elfogadhatatlanság indokáról nyilatkozzon. Az Elsőfokú Bíróság továbbá megsértette a fellebbező tisztességes eljáráshoz való jogát, a védelemhez való jogát és különösen a meghallgatáshoz való jogát, valamint a hatékony jogorvoslathoz való jogát, figyelmen kívül hagyva az Európai Unió Alapjogi Chartájának 47. cikkét.
   
      (1)  Az Európai Közösségek tisztviselőinek személyzeti szabályzatának, valamint az Európai Közösségek egyéb alkalmazottainak alkalmazási feltételeinek módosításról szóló, 2004. március 22-i 723/2004/EK, Euratom tanácsi rendelet (HL L 124., 1. o.; magyar nyelvű különkiadás, 1. fejezet, 2. kötet, 130. o.).